정조 15년 · 목
具翼善冠袞龍袍乘輿出弘化門至逌瞻門敎承旨李益運曰都承旨勿爲隨來留待於中路又敎曰大臣直到齋室外隨入次對事傳諭入日瞻門詣版位行禮入就殿內奉審訖出御齋室○左議政蔡濟恭曰臣等躬逢再昨之盛際嵩呼志慶之節未能積誠準請不勝悵缺矣予曰此亦惜福之一端固何妨乎濟恭曰元子宮初度果先持何種乎予曰卿等尙未聞之乎伊日承宣及諸宰亦皆參見意謂卿等已爲轉聞矣果爲先持綿絲次進白麪而仍執弓矢至於盤米則始終愛玩矣濟恭曰閭巷間亦已初度之日所持者就占吉祥而至於綿絲白麪則皆以爲眉壽之兆至若弧矢爲君人之威散米著富有之象豈不慶幸乎予曰元子性度本喜米穀與弓矢決拾故慈宮每於繞膝之際將此數者以適其好而予則以爲偏好弓矢者得不爲尙武之徵耶濟恭曰威武尤爲人君之好氣像予曰元子平時不善髯多之人故如洪領敦寧亦未親接而獨於左相旣能抱住又至接口豈不異常乎日前諸宰中獨徐領府李判府尙未弓接蓋以日熱之故稍待涼生矣仍敎濟恭曰卿於今日有三件公役一時竝行蓋亦有意可謂除弊矣敎副司直趙心泰曰今日試官中參試爲誰也心泰曰兵曹一軍色郞官與訓鍊從事官成種仁矣予曰近日之雨得無太過而不至於痒稼耶濟恭曰晝晴夜雨各穀賴以茁長矣予曰近觀三南狀本則雨澤比京稍多而京中則日不過一二寸大抵農事今幾過半乎濟恭曰優爲過半豐登之先聲藉甚矣予曰予則過於祈望之故厭聞此等先聲矣敎濟恭曰今番之科近於無名而逢是日而有是科者其亦不可已在昔列聖朝以御筆書等至有柑製五人賜第之例則此足爲傍照矣水原之權倚沈徽鎭亦爲賜第而至於金熙華則觀其人與文眞是人才也金氏皆爲藎臣之孫而藎國亦有文集乎濟恭曰臣則未得見而世稱文人矣予顧校理金熙采曰其文未知如何而必勝於儒臣之敎文矣儒臣之向來敎文卿等見之乎足令人一噱矣濟恭曰此儒臣亦素稱能文予曰金氏門閥固好而金翊休尤爲福人也至於權倚則行詩旣超等夷畢竟大闡矣亦與權熀爲同宗乎益運曰權倚是吉昌尉之孫而權熀則自言爲權導之遠族矣予曰今番科作多不成說時維二字皆不詮釋蓋時者是也當以是乃后稷之意爲主宰而只以后稷播穀後事業爲舗敍者全無意思諸生無乃限速而天且雨不能盡意而然耶濟恭曰大抵每當科試外題而不合作者冒占則赴擧者更不致意於工程誠可悶矣予曰今番科作亦皆如此而半場中頭句皆曰皇覽揆余初度有是母而有子云者亦堪一笑至於壯元之時爲大之時字亦不知此時字之爲是字也濟恭曰誠如聖敎矣予曰科次時館閣提學皆以子侄之赴擧急於遠嫌唯以不抄爲事故又以入直總堂申應顯加差試官而其侄夔朝初入魁等矣因其叔之力贊終居第二只是金熙華數好之故予適親覽而被選矣濟恭曰及第蓋亦有數矣予曰尹㥠尹持哲持讓等皆被抄於水原予亦素知其文詞而洪天浩則文雖優而體怪得科則似難矣是仁浩之四寸乎益運曰然矣予曰入格儒生如已來會則留待於中路予曰頃因傳敎以嶺南蕩債事有所云然而其後未經賓對不得詢問矣卿等之意如何濟恭曰其間不換作之道伯當爲區別年限捧現告勘處矣予曰李時秀繡啓後鱗次還捧之年限果爲幾年乎吏曹判書鄭昌順曰已爲十年矣濟恭曰凡今在朝之曾經嶺伯者孰不當之乎予曰然則辛丑蕩債後道伯當入現告而作故者固無論其中或値荐歉或未滿周年者當爲區別矣予曰當初南倉錢之設置與許貸俱非關由朝廷之事則今於蕩債一款有若施惠者然得無如何乎濟恭曰今之蕩減者只從民債而然也至於校吏之犯用固在當捧之中況其外許貸者多在守令之中恬然仍置寧有如許事面乎此尤不可不捧矣予曰設置此錢亦已關由於廟堂則成册出納之際守令以何人懸名而謂以貸用乎左參贊金華鎭曰自通信使使行時已有貸用之例而大邱判官則以本官之故容易貸用矣予曰蕩減旣非實惠徒損國網自外面觀之朝家似若惜費而此則當捧於其時長吏決不可仍置今雖用曠蕩之典條件各異者誠如卿言矣濟恭曰今番曠蕩之典孰不欽仰而其中或有事同而見漏者云矣予曰如洪秉纘李文淵亦已特敎而付標此外見漏者誰也濟恭曰鄭好仁已蒙放而具埉以同罪見漏矣予曰具埉比之鄭好仁果有何罪而緣何見漏乎無乃充軍之非禁府所關而屬於兵曹而然乎文淳曰雖是充軍皆屬於禁府而非臣曹之所關矣予曰然則詳問委折付標以入也濟恭曰雖用曠蕩之典亦有難赦之人至於江陵事不可不加之重典矣予曰儒生事誠爲驚心而本倅亦豈無罪乎濟恭曰本倅則幷與拿問而屬之赦前將何所知戢乎予曰儒生則不入於赦令矣濟恭曰儒生輩圍住客舍達夜喧撓本倅之無一言禁戢者亦是變怪予曰當初驟聞予亦不勝驚惑而細思之本倅之以祭品事贊助於營門見疑於諸生而綜爲掉脫之計未免推諉於道伯則道伯之不爲嚴斷者豈眞生㥘而爲逃避之計哉似以擾亂之故聽若不聞以爲靖鎭之計也其曰無所不至之至字自有許多般語脈矣昌順曰本倅偏護邑子工於謀身不可容貸矣予曰此則近來時體也或有同心連腸托以生死而臨死違背者近來風習大率如此矣昌順曰名以士夫豈有如是者乎予曰未論別事只以李集斗事言之集斗曾經銓堂忽爾見枳此是上敎乎大臣分付乎其時停望之銓堂未知何人而皆曰吾則不知終使集斗不知見枳於何人則世道風習更有可論乎予豈欲廷臣之廣樹黨與而阿其私好哉至於當面背面則有關風俗故也予之嚮用此承宣豈爲左相而然也向來左相之遭罹也此承宣獨不浮動予之所取者此也濟恭曰儒生輩以聖廟看作逋逃藪城化分義有不暇顧云今此江陵事本倅當不免遠竄之律而擧一邑停擧以爲懲創之道矣予曰闔境停擧豈不重難而其中豈無玉石之分也濟恭曰雖一夫罪犯綱常亦至於革邑降號則況數百人之作變者乎予曰鄕儒何足言也向來太學以懲討事捲堂也爲洋長者或有初旣勸成末又挽止者矣昌順曰此則事件判異不可引以爲證矣予日當初作變果出渠輩之本意則極律何足道哉固當大會民衆夬施顯戮而必待詳知事實乃正其罪矣令道伯行査亦爲輕歇今欲別遣繡衣恐致驚動民情卿意則如何濟恭曰此等處驚動亦無傷矣予曰然則入侍玉堂差送按覈御史去時則暗行歸時則出道軍官則自望帶去不必關由兵曹只爲言送政院而三馬牌入之敎濟恭曰卿則每以古人眼目觀之故持論太嚴此固爲大經大法而以今俗習何可責備於江陵事乎予之當初下敎自以爲過於分數卿之爲說又倍於予言也今送繡衣廉探之際倘或露出則反非詳査之道而今於諸臣登筵之際有此差遣是豈暗行之體乎濟恭曰此非難覈之事不過一兩日廉探也敎熙釆曰汝是初當任事必小心詳査而終是罪在本倅須先知此意而廉探後拔其首事者各別懲創也予曰苟使李集斗一入明倫堂則儒生自當瓦解而不能辦此集斗所坐直是殘劣而道伯自來老成且其氣力決非被逐逃走者也觀於洪益烈中考則可知矣其中考之原題目承旨能記得否益運曰闔眼何說云矣予曰此果何意也濟恭曰似聞文牒間以道臣之故爲闔眼爲侵逼之說矣予曰此人向於初仕時一見雖未知淺深而近俗無非塗抹遮餙中人而此人則獨無處女樣子故所以取之者此也予曰更陳他事濟恭曰都賈事至於日前柴商事而極矣都城之內三日絕柴皆由於江上富民之權利民情方急分付捕廳發校卒捉治矣予曰今則小勝否卿之此擧誠爲善處矣濟恭曰大抵年利者以重貨專權一種一自都賈設禁之後此輩必務角勝不顧費錢只欲物價之愈貴如藥肆之至賤鄕村擧爲三四倍其用心尤極巧惡此一款付之捕廳譏詗似好矣予詢諸宰華鎭曰當商之專利決非捕廳所能摘發者矣予曰豪富之商賈必皆有挾捕校其能捉納乎昌順曰自捕廳禁斷有何不可乎予曰治盜之律似涉如何而至於雜技細微之事亦付捕廳則大臣之言亦有所據以此出擧條也敎昌順曰今則吏判行公之人可謂優足是可幸也近來之人厭避銓地視作辭樞密一節甚無所據前判堂非不欲强縻而亦有難處之端矣卿則必當善爲而此非長帶之職豈無時時輪回之道乎都政以何日爲之而守令爲幾窠乎昌順曰都政以二十四日入稟而守令則爲二十餘窠矣然而臣之情勢實無一分可强之勢而前吏判則所托不過曰不嫺政注矣予曰前判堂豈但爲不習政注也予之體諒蓋有意矣大臣與冢宰相關不少而前吏判之於左相雖是事關猶父而不能冒沒問政者容或無怪矣無論讎與嫌在其人判爲兩截則是豈禮使之道乎左相以予言爲如何濟恭曰徐浩修若爲今番都政則待其問政時去就欲一陳問矣問政雖無意義政是我愛其禮浩修則與吳載純逈異矣以臣惡見浩修則猶可說也在浩修有甚不見臣之端乎吳載純則猶是以嫌爲說而其所謂嫌亦出於深看文字矣予曰吳載純則嫌則嫌矣濟恭曰載純之嫌猶有說也浩修於臣亦有世嫌乎臣尙記丙午夏屛伏露梁也故奉朝賀徐命膺則來住龍山其時徐領府有事出城同住於命膺之室命膺手指隔江林叢字小臣而呼之曰以吾平素之情不能一棹相訪自顧慨然領府聞其語暈而問之則言他而不答云命膺之向臣而情不襄者卽此可知也未知浩修於臣有別般難見之義耶予曰官爵雖重叔侄異論亦不可不念故向之許解戶判亦出重四維之義而到今皆爲閑商量矣大臣之言旣如此今則叔侄異論猶屬餘事曾謂浩修若往問政則一家之內事面當爲如何云矣今則反有重於此者予若早聞此言則豈爲玩弄等未安之敎耶予性不能耐過於礙眼之事故都政之前豫爲區處矣若知奉朝賀有此說初豈爲過費斟量乎未知卿之此說聞於何處而領府亦豫聞乎濟恭曰蔡弘履親聞言於臣而領府則時坐廳事未知其關聽否也予曰觀其語意眞有古人蒹葭托思所懷伊人之意奉朝賀之言如此而浩修難於見卿則便歸父子異論之科卿之見浩修在卿有何光鮮而在浩修則必一見卿而後方免父子異論之嫌矣無論如此如彼何可以無礙入用還可幸也敎開城留守具庠曰何當下去而卿之酒政與脚病近復如何卿父卿叔亦皆無恙乎庠曰來月當還營而居官則斷飮矣臣父臣叔俱爲好過矣出齋室乘輿出日瞻門入弘化門入格儒生頒賞行禮訖敎鄭取善曰爾是述祚之孫而尙帶學齋任乎取善曰今則不帶齋任矣予顧益運曰齋任有闕則以取善卽差之意言及也敎洪致榮曰爾父無職名乎致榮曰自泰仁遞歸之後見無職名矣予曰緣何枳塞乎洪樂顯從速收用之意分付銓曹也由協陽門還內